### Beslutning

Godkendt, med bemærkning om at udvalget fremover får den generelle oversigt over brovedligeholdelse vedlagt som bilag.

### Sagsfremstilling

## Resume og sagens baggrund

På investeringsoversigten for 2025 er der afsat et rådighedsbeløb på 2,557 mio. kr. til generaleftersyn af broer og brovedligeholdelse. I den forbindelse skal det besluttes, hvordan anlægsbeløbet skal prioriteres i 2025.

## Indstillinger

Chefen for Vej, Ejendom og Affald indstiller, at udvalget godkender den foreslåede prioritering
af anlægsbudgettet til brovedligehold i 2025.

## Behandling

Teknik- og Miljøudvalget.

## Sagsfremstilling

Brovedligeholdelsen omfatter renovering af rørunderføringer, støttemure, stenkister, tunneller, broer og lignende. Bevillingen omfatter også rådgiverhonorar, ajourføring af broprogrammet RosyBridge, årlige generaleftersyn og særeftersyn af specifikke bygværker, samt planlægning og prioritering af broarbejder i 2025

Generelt

Kommunen forvalter cirka 150 registrerede bygværker, som hører under brovedligeholdelsen. Det dækker over broer, stibroer, rørunderføringer, støttemure, stenkister, tunneller og lignende.

De seneste par år har administrationen opdaget flere rørunderføringer og stibroer, hvilket medvirker til at presse budgettet på området.

Der bliver ført et tilsyn med bygværkerne. Det kaldes generaleftersyn og gennemføres efter en fem års cyklus. Dette betyder, at alle bygværker bliver tilset minimum hvert femte år, og at der bliver foretaget en afrapportering i broforvaltningssystemet RosyBridge. Udover generaleftersyn udføres særeftersyn i mange tilfælde for at tilrettelægge de rigtige tekniske og faglige løsninger.

Status vedrørende opgaver igangsat i 2024

*Udbedring af støttemur i [adresse]*
Støttemuren i [adresse], som er opbygget af natursten uden traditionel fundering og bagstøbning, har ført til erosion og sætning af den tilstødende sti. Stien har været spærret siden begyndelsen af 2024 på grund af risiko for yderligere underminering af vejen. Naturstenene er blevet genbrugt og genopbygget med bagstøbning i beton for at forhindre fremtidig vandgennemtrængning og sikre stabilitet.

*Stenkiste på [adresse]*
Planlægning og igangsætning af udbedring af stenkisten på [adresse] er påbegyndt. Den eksisterende stenkiste har oplevet lokale sammenbrud, hvilket har resulteret i sætninger og lunker i vejen. For tiden er den ene kørebane spærret.

*Genereleftersyn*
Der er gennemført rutinemæssige eftersyn som en del af den årige cyklus, hvor cirka en femtedel af alle bygværker gennemgås hvert år.

*Særeftersyn og rådgivning*
Der er gennemført særeftersyn og indhentet rådgivning for flere bygværker, herunder Dronningebroen og stitunnellen.

Forslag til planer og prioriteringer i 2025

Forslag til prioriteringer for 2025 er listet i nedenstående rækkefølge:

1. Udskiftning af stenkiste på [adresse]: Stenkisten er ikke fredet, og den mest drifts- og ingeniørmæssigt holdbare løsning er at udskifte den med en rørunderføring i plastik eller beton. Størstedelen af midlerne til dette projekt dækkes af bromidler fra 2024.
2. Udbedring af stitunnel i [adresse].
3. Opfølgning på gamle banebroer på [adresse]: Undersøgelse af ejerforhold og planlægning af udbedring eller nedlæggelse.
4. Udbedring af frontmur ved rørunderføring på Sejerø.
5. Udbedring af ansvarspådragende elementer som autoværn.

*Dronningebroen*
Den 4. november 2024 fremlagde administrationen forskellige forslag til eventuel udskiftning og udbedring af Andrea Nissen. Dronningebroen er en stibro, der forbinder [adresse] og Ruinparken, og den er for tiden lukket på grund af slid og råd. Teknik- og Miljøudvalget besluttede, at drøftelser om broens fremtid vil indgå i brovedligeholdelsesprioriteringerne for 2025.

De drøftede scenarier for Dronningebroen inkluderer:

1. Udskiftning af den eksisterende bro med en ny træbro (1:1-udskiftning)
2. En ny stibro med bærende elementer i stål og brodæk i træ
3. En ny bro designet i overensstemmelse med helhedsplanen.

Scenarie 1 kan prioriteres og undersøges frem for punkt 5-6 under forslag til planer og prioriteringer i 2025. Det er dog uklart, om de nødvendige midler vil være tilgængelige i 2025. Dette vil blive en del af den videre undersøgelse, og Teknik- og Miljøudvalget vil blive orienteret ved behov.

Scenarier 2 og 3 kan ikke realiseres inden for 2025-bromidlerne.

Tidsplan

Anlægsarbejderne forventes påbegyndt i april 2025 og afsluttet i november 2025. Der forventes ingen afledte driftsudgifter.

## Økonomiske konsekvenser

Der er afsat et rådighedsbeløb på 2,557 mio. kr. til brovedligeholdelse. Det bemærkes, at restrådighedsbeløbet herefter udgør 0 kr.

[adresse] bemærkninger er indarbejdet i sagen.